
ЗАПИСНИК
25. СЕДНИЦЕ ОДБОРА ЗА ОДБРАНУ И УНУТРАШЊЕ ПОСЛОВЕ, 
ОДРЖАНЕ 29. АПРИЛА 2026. ГОДИНЕ

	
Седница је почела у 10,00 часова.

Седници је, у складу са чланом 70. став 1. алинеја прва Пословника Народне скупштине, председавао мр Милован Дрецун, председник Одбора.

Седници су присуствовали чланови Одбора: проф. др Зоран Драгишић, проф. др Марко Миленковић, Томислав Јанковић, Јасмина Обрадовић, Марија Јевђић, Драган М Марковић, проф. др Митар Ковач, Мариника Тепић и Богдан Радовановић.  

Седници су присуствовали заменици чланова Одбора: Горан Спасојевић, заменик одсутног члана Дарка Јовановића, Угљеша Марковић, заменик одсутног члана др Душана Бајатовића,  Слободан Илић, заменик одсутног члана Бранка Лукића и Петар Бошковић, заменик одсутног члана Здравка Поноша. 

Седници нису присуствовали чланови Одбора: Биљана Пантић Пиља, Мирослав Алексић и др Милош Јовановић.

	Седници је присуствовао и народни посланик Ђорђе Станковић, који није члан, односно заменик члана Одбора.

Седници су такође присуствовали Небојша Николић, в.д. секретара Министарства одбране и Марко Јовановић, самостални саветник за послове уговарања, Одељења за заједничке послове Сектора за материјалне ресурсе Министарства одбране.

Председник Одбора је обавестио присутне да је седницу, у складу са чланом 72. став 2. Пословника, сазвао у року краћем од предвиђеног Пословником како би се што пре размотрила тачка предложеног дневног реда.

На предлог председника, Одбор је већином гласова утврдио следећи


Д н е в н и  р е д:
- Усвајање записника 23. и 24. седнице Одбора,
	1. Разматрање Основе за вођење преговора и за закључивање Општег безбедносног споразума између Владе Републике Србије/Министарства одбране Републике Србије и Владе Државе Израел/Министарства одбране Државе Израел о размени и узајамној заштити тајних података у области одбране и текста Општег безбедносног споразума између Владе Републике Србије/Министарства одбране Републике Србије и Владе Државе Израел/Министарства одбране Државе Израел о размени и узајамној заштити тајних података у области одбране, које је доставила Влада ради давања сагласности надлежног одбора за привремену примену Споразума до његовог ступања на снагу (03 Број: 011-1574/26 од 23. априла 2026. године).

            Пре преласка на рад по утврђеном дневном реду, Одбор је већином гласова, без примедаба, усвојио записнике 23. и 24. седнице Одбора.
Председник Одбора је на почетку подсетио присутне на одредбу члана 8. став 1. Закона о закључивању и извршавању међународних уговора којом је прописано да Влада, изузетно, по добијању сагласности надлежног одбора Народне скупштине, може овластити делегацију Републике Србије да прихвати да се међународни уговор у целини, или поједине његове одредбе, могу привремено примењивати до његовог ступања на снагу, као и да у том случају поступак потврђивања тог међународног уговора мора бити покренут у року од 30 дана од датума његовог потписивања. Потом је дао реч Марку Јовановићу, самосталном саветнику за послове уговарања у Одељењу за заједничке послове Сектора за материјалне ресурсе Министарства одбране, који је укратко изложио Основу за вођење преговора са државом Израел о закључивању Општег безбедносног споразума о размени и узајамној заштити тајних података у области одбране, представио основна решења у том споразуму и посебно апострофирао разлоге зашто је потребно да се Одбор сагласи да предметни споразум почне да се примењује и пре његовог ступања на снагу. Према његовим речима, основни разлог јесте тај што ће ранији почетак примене предметног споразума омогућити благовремену реализацију пројекта опремања Војске Србије средствима наоружања и војне опреме из Државе Израел, што за циљ има унапређење оперативних способности Војске Србије. 

У дискусији су учествовали Богдан Радовановић, Мариника Тепић, Петар Бошковић, Слободан Илић, Митар Ковач, Зоран Драгишић, Марко Миленковић, Ђорђе Станковић, Марко Јовановић и Небојша Николић.
 
Након што је дискусија закључена прешло се на гласање. 
            Одбор је, на предлог председника, већином гласова (10 „за“, 3 „против“, није гласао један), одлучио да Одбор да сагласност Влади Републике Србије да прихвати да се Општи безбедносни споразум између Владе Републике Србије/Министарства одбране Републике Србије и Владе Државе Израел/Министарства одбране Државе Израел о размени и узајамној заштиути тајних података у области одбране привремено примењује до његовог ступања на снагу.
           Председник Одбора је потом констатовао да ће Одбор о донетој одлуци обавестити Владу и председника Народне скупштине.

             
***

Седница је завршена у 11,05 часова.

Саставни део овог записника чини обрађени тонски снимак седнице Одбора.



      СЕКРЕТАР ОДБОРА		                 		      ПРЕДСЕДНИК ОДБОРА
		      

 Весна Матић Вукашиновић			                    мр Милован Дрецун
